**INFORMACIJA ZA STARŠE - VPIS  OTROK V JAVNE  VRTCE V LJUBLJANI ZA ŠOLSKO LETO 2023/24**

Vpis otrok v javne vrtce na območju Mestne občine Ljubljana za šolsko leto 2023/24 bo potekal **od 1. do 15. marca 2023.**

**Vlogo za vpis oddajo:**

* starši, ki otroka prvič vpisujejo v vrtec;
* starši otroka, ki je na centralnem čakalnem seznamu v šolskem letu 2022/23 in še potrebuje vrtec;
* starši, ki so vlogo oddali po 15. marcu 2022 in otrok ni sprejet v vrtec;
* starši otrok, ki že obiskujejo vrtec in želijo otroka vključiti v drug javni vrtec na območju Mestne občine Ljubljana (prepis)**.**

**OPOZORILO**: Zakon o spremembah in dopolnitvah Zakona o nalezljivih boleznih (Ur.l.RS, št.142/20) v 51. a členu določa, da mora biti otrok pred vključitvijo v vrtec cepljen proti ošpicam, mumpsu in rdečkam, razen, če za opustitev cepljenja obstajajo medicinski razlogi, ugotovljeni z odločbo o opustitvi cepljenja. Če otrok ni cepljen iz drugih osebnih razlogov staršev ali skrbnikov, ga vrtec ne sme sprejeti. V tem primeru oddaja vloge za vpis ni smiselna. To velja za vpis iz vseh alinej iz prejšnje točke te informacije.

**Kako bo potekal vpis?**

Starši lahko vpišejo otroka na več načinov. Izpolnjeno in podpisano vlogo lahko:

* vlogo prinesejo osebno v vrtec (priporočamo),
* vlogo pošljejo priporočeno po redni pošti,
* vlogo pošljejo skenirano na uradni elektronski naslov vrtca.

**Kdaj starši prejmejo informacijo o sprejemu v vrtec?**

Če bo v vrtec prve izbire  vpisanih več otrok, kot je v vrtcu prostih mest, bo o sprejemu odločala komisija za sprejem otrok. Komisije bodo zasedale od 4. do 6. aprila 2023. Po zasedanju komisij bodo staršem po 11. aprilu 2023 poslana obvestila o sprejemu otroka v vrtec oziroma o uvrstitvi na čakalno listo. Po končanih postopkih sprejema otrok v vrtce se za vrtce, ki imajo oblikovane čakalne sezname otrok, le-te združi v centralni čakalni seznam, pri tem se prednostni vrstni red oblikuje po doseženem številu točk, kot ga je določila komisija za sprejem v posameznem vrtcu.

Na vlogi je zaradi boljše preglednosti dodana nova točka PREDNOSTNI SPREJEM, kjer starši označijo razlog po 20. čl. Zakona o vrtcih, po katerem ima otrok prednostni sprejem. V tem primeru je vlogi potrebno obvezno priložiti individualni načrt pomoči družini ali zapisnik centra za zgodnjo obravnavo (otrok s posebnimi potrebami) ali mnenje centra za socialno delo o ogroženosti zaradi socialnega položaja družine, ki vsebuje navedbe, da je družina v skladu s predpisi, ki urejajo socialno varnost oziroma položaj družine, obravnavana kot socialno ogrožena družina s strani centra za socialno delo, kar je razvidno iz uradnih evidenc, ki jih vodijo centri za socialno delo.

V primeru, da starši v šolskem letu 2023/24 trikrat zapovrstjo odklonijo povabilo vrtca k vpisu in podpisu pogodbe v določenem roku iz poziva vrtca, bo otrok uvrščen na zadnje mesto čakalnega seznama.

**Dodatna pojasnila**

Starši lahko dodatna pojasnila o vpisu otrok dobijo v vseh ljubljanskih javnih vrtcih. Splošne informacije so dostopne tudi na spletni strani Mestne občine Ljubljana – zavihek *Moja Ljubljana – Otroci v Ljubljani – Vrtci v Ljubljani* ali na e-naslovu izobrazevanje@ljubljana.si*.*

Oddelek za predšolsko vzgojo in izobraževanje